คลังเร่งกรุงไทยเพิ่มรอบเติมเงินรับคนจนแห่กด
กรมบัญชีกลางจี้กรุงไทยเพิ่มรอบเติมเงินรองรับคนถือบัตรสวัสดิการแห่งรัฐแห่กดหลังได้รับโอนเงินในเดือน ก.ย. 2562
30 ส.ค. 2562

กรมบัญชีกลางจี้กรุงไทยเพิ่มรอบเติมเงินรองรับคนถือบัตรสวัสดิการแห่งรัฐแห่กดหลังได้รับโอนเงินในเดือน ก.ย. 2562
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางเตรียมดำเนินการโอนเงินเข้ากระเป๋าเงินอิเล็กทรอนิกส์ (e-Money) ในเดือน ก.ย. 2562 ไว้พร้อมแล้ว โดยในส่วนมาตรการพยุงการบริโภคสำหรับผู้มีบัตรสวัสดิการแห่งรัฐ 500 บาทต่อคนต่อเดือนนั้น จะเริ่มโอนเงินในวันที่ 6 ก.ย. 2562 สำหรับผู้มีสิทธิที่มีเลขบัตรประชาชนขึ้นต้นด้วยเลข 31,33, 3, 38 และ 39 และวันที่ 7 ก.ย. 2562 สำหรับผู้มีสิทธิที่มีเลขบัตรประจำตัวประชาชนขึ้นต้นด้วยเลข 32, 34, 35 และ 36 ขณะที่วันที่ 8 ก.ย. 2562 จะดำเนินการโอนเงินให้ผู้มีสิทธิที่มีเลขบัตรประชาชนขึ้นต้นด้วยเลข 1, 2, 4, 5 และ 8
สำหรับมาตรการมอบเงินช่วยเหลือสำหรับผู้สูงอายุที่ถือบัตรสวัสดิการแห่งรัฐ 500 บาทต่อคนต่อเดือน และมาตรการช่วยเหลือการเลี้ยงบุตรสำหรับผู้ถือบัตรสวัสดิการแห่งรัฐ 300 บาทต่อคนต่อเดือนนั้น จะดำเนินการโอนเงินในวันที่ 9 ก.ย. 2562
ทั้งนี้ กรมบัญชีกลาง ได้ประสานให้ธนาคารกรุงไทย กำกับดูแลเรื่องการเติมเงินในตู้ ATM เป็นกรณีพิเศษ ทั้งการเติมธนบัตรใบละ 100 บาท และ 500 บาท โดยเพิ่มรอบการเติมเงิน เพื่อมิให้เกิดผลกระทบกับผู้ถือบัตรสวัสดิการแห่งรัฐและประชาชนทั่วไป
“ขอประชาสัมพันธ์ให้ผู้ถือบัตรสวัสดิการแห่งรัฐทราบโดยทั่วกันว่าเงินในกระเป๋า e-Money ดังกล่าว ไม่จำกัดเวลาในการใช้จ่าย สามารถถอนวันใดก็ได้ หรือใช้ซื้อสินค้าอุปโภคบริโภคที่ร้านธงฟ้าประชารัฐ ร้านค้าประชารัฐของกองทุนหมู่บ้านและชุมชนเมือง ที่รับชำระเงินผ่านเครื่องรับชำระเงินอิเล็กทรอนิกส์ (EDC) และโมบายแอปพลิเคชั่น ถุงเงินประชารัฐ หรือร้านค้าทั่วไปที่รับชำระเงินผ่านเครื่อง EDC แบบพร้อมการ์ด (Prompt Card) หรือสะสมไว้ใช้จ่ายเมื่อจำเป็น สะสมไว้เป็นเงินออมในบัตรได้” น.ส.สุทธิรัตน์ กล่าว
อย่างไรก็ดี ก่อนหน้านี้ กรมบัญชีกลางได้ทำการโอนเงินเข้า e-Money ในเดือน ส.ค. 2562 เรียบร้อยแล้ว คิดเป็นวงเงินกว่า 9,000 ล้านบาท หลังจากพบว่า ในช่วงวันที่ 21 – 25 ส.ค. 2562 มีผู้ถือบัตรสวัสดิการแห่งรัฐถอนเงินจากตู้ ATM จำนวน 9.5 ล้านครั้ง จำนวนเงินกว่า 5 พันล้านบาท (เฉลี่ย 500-600 บาทต่อครั้ง) ส่งผลให้ในช่วงวันที่ 23 ส.ค. 2562 เงินในตู้ ATM ของธนาคารกรุงไทย ในบางพื้นที่ธนบัตรใบละ 100 บาท และ 500 บาท ไม่เพียงพอต่อความต้องการ